**הצעות לנושאי דיון**

**הצעה יחידה מאת חגי פרנק - נשיאות והנהלת האיגוד**

**רקע**:

בתקנון האיגוד ישנו פרק שעוסק בנשיאות האיגוד ובו כתוב:

1. בראש האיגוד הישראלי לשחמט תעמוד נשיאות בת שבעה חברים לכל היותר.
2. הנשיאות תייצג את האיגוד הישראלי לשחמט ותביא את דברו וענייניו בפני מוסדות המדינה ובפני מוסדות, גופים ואישים, לקידום עניני השחמט במדינת ישראל.
3. נשיא האיגוד ייבחר על ידי האסיפה הכללית, ויכהן גם כיושב-ראש הנשיאות.
4. מועמדות לכהונת הנשיא תוגש בכתב למזכירות האיגוד לפחות 14 יום לפני האסיפה הכללית שבה עתידות להתקיים בחירות להנהלה, על-ידי הרואה עצמו מועמד או על-ידי אחר או אחרים, אשר אליה תצורף הסכמה בכתב של המועמד.
5. כהונת הנשיא תסתיים עם סיום כהונת ההנהלה.
6. הנשיא יוסיף ויכהן בתפקידו עד לעריכת בחירות לנשיא האיגוד הישראלי לשחמט על ידי האסיפה הכללית. אין מניעה שנשיא יוצא יוכל להיבחר מחדש. הנשיא לא יהיה חבר הנהלה
7. יו"ר הנהלת האיגוד יכהן כחבר הנשיאות מתוקף תפקידו.
8. הנהלת האיגוד תהיה מוסמכת למנות את יתר חברי הנשיאות מתוך רשימה של 12 מועמדים לפחות שיומלצו על ידי נשיא האיגוד.
9. עם סיום כהונת הנשיא, מסתיימות כהונותיהם של חברי הנשיאות שמונו על-פי המלצותיו.

**עמדתנו בעניין תפקיד הנשיאות:**

הפרשנות שלנו לסעיף ב' בתקנון היא שכדי לקדם את עינני השחמט בישראל, תפקידה המרכזי של הנשיאות הוא גיוס כספים. ההנהלה צריכה להציב פרויקטים מיוחדים על שולחן הנשיאות כגון יוזמות לקיום בישראל של אליפויות עולם, אליפויות אירופה, פרויקטים חברתיים, שחמט בבית ספר, שחמט בפריפריה, שחמט במגזר החרדי, שחמט במגזר הערבי וכדומה עם תקציב מסודר. חברי הנשיאות יאמצו כל אחד את הפרויקט/אליפות שמדבר אליו ביותר ויגייסו את התקציב עבורם. בנשיאות טובה תתקיים תחרות בריאה וחברית על מי יגייס יותר כספים לאיגוד.

בשנתו האחרונה בתפקיד גייס יו"ר האיגוד לשעבר מר אביב בושינסקי סכום של קרוב למיליון ₪ (ע"פ הדו"ח הכספי המבוקר שהוגש לרשם העמותות). סגנו מר יואל גבע תרם במהלך כהונתו סכום מצטבר של מאות אלפי שקלים עבור פרויקט רב שנתי לקידום הנוער שנקרא "פרויקט גבע" על שמו. יו"ר האיגוד הנוכחי משה שלו גייס השנה על פי דבריו סכום של יותר ממיליון ₪. יושבי ראש קודמים כמו למשל דני פורת ודר' צביקה ברקאי תרמו מהונם הפרטי עשרות אלפי שקלים לאיגוד.

|  |
| --- |
| **הבעיה הייתה ועודנה שכל יושב ראש הפסיק לתרום ולהתרים** **כספים לאיגוד עם סיום כהונתו כיושב ראש. זוהי תופעה שמאחדת לצערנו את כל מי שכיהנו בתפקיד במילניום הנוכחי ונובעת לעיתים מהדרך הלא נעימה בה הגיעו לסיום תפקידם. האיגוד לא השכיל להיפרד כראוי מיושבי ראש שהפסידו בבחירות ורובם סיימו את תפקידם בתחושת עלבון.** |

 הרעיון שלנו הוא לצור נשיאות שתכלול את כל האנשים היקרים שהוכיחו את יכולתם לגייס תרומות לאיגוד ולתרום בעצמם ולהפוך אותם לגוף אחד ומלוכד בעל סמכויות. התרומות המצרפיות של כל היו"רים והסיו"רים לשעבר יכולים להכפיל ואף לשלש את תקציב האיגוד מדי שנה בשנה.

 "**יום אחד אני אכפיל את תקציב האיגוד**" אמר לנו סגן יו"ר האיגוד לשעבר יואל גבע בישיבת סיעה של רשימת אליצור-אס"א לפני שנים אחדות. החזון שלי הוא לאפשר לו ולחבריו לעשות את מה שהם בעצמם רוצים לעשות אבל הפעם לעשות את זה יחד!!!

**המצב הקיים:**

ב25 השנים האחרונות הפיסקה על הנשיאות הייתה אות מתה בתקנון. שופטי בית המשפט העליון יעקב מלץ ז"ל, מרדכי בן דרור ז"ל ויבדל לחיים ארוכים הנשיא המכהן כבוד השופט תאודור אור שכיהנו זה אחר זה בתפקיד הרם בחרו שלא להקים נשיאות.

**השינוי התקנוני המוצע(ניסוח חלופי של כל הפיסקה העוסקת בנשיאות):**

1. בראש האיגוד הישראלי לשחמט תעמוד נשיאות.
2. כל אדם שכיהנ/ה בעבר כיושב ראש או כסגן יושב ראש האיגוד יוזמן לשמש כחבר הנשיאות.
3. נשיא האיגוד ימליץ לאספה הכללית על לפחות ארבעה מועמדים נוספים בעלי יכולת מוכחת של גיוס משאבים מהמגזר הציבורי ו/או מהמגזר הפרטי ו/או מהונם האישי.
4. האספה הכללית תאשר מדי שנה את הרכב הנשיאות ותוכל לגרוע או להוסיף אנשים ונשים לפי המלצות הנשיא וההנהלה.
5. הנשיאות תייצג את האיגוד הישראלי לשחמט ותביא את דברו וענייניו בפני מוסדות המדינה ובפני מוסדות, גופים ואישים, לקידום עניני השחמט במדינת ישראל.
6. תפקידה העיקרי של הנשיאות הוא גיוס תקציבים בלתי רגילים (תב"רים) עבור אירוח תחרויות בינלאומיות של הפיד"ה והאיגוד האירופי וכן עבור פרויקטים שונים כפי שיונחו על שולחן הנשיאות ע"י הנהלת האיגוד.
7. חברי הנשיאות יוכלו לזום בעצמם פרויקטים שונים ויביאו את רעיונותיהם לדיון ואישור של מליאת הנשיאות בישיבה פורמאלית.
8. נשיא האיגוד ייבחר על ידי האסיפה הכללית, ויכהן גם כיושב-ראש הנשיאות.
9. כהונת הנשיא תסתיים בתום 8 שנות כהונה מיום שנבחר לתפקידו.
10. סיים נשיא האיגוד את תפקידו בהצלחה, תתכנס האספה הכללית ותבחר אותו לנשיא כבוד של האיגוד לכל ימי חייו ברוב של שני שלישים לפחות מקולות המצביעים באספה.
11. נשיא הכבוד של האיגוד ישמש כחבר בכיר בנשיאות האיגוד.
12. מועמדות לכהונת הנשיא תוגש בכתב למזכירות האיגוד לפחות 14 יום לפני האסיפה הכללית הראשונה לאחר סיום כהונת הנשיא היוצא או לאחר התפטרותו או פטירתו של הנשיא המכהן, על-ידי הרואה עצמו מועמד או על-ידי אחר או אחרים, אשר אליה תצורף הסכמה בכתב של המועמד.
13. יו"ר הנהלת האיגוד יכהן כחבר הנשיאות מתוקף תפקידו.
14. נשיאות האיגוד תתכנס מדי שלושה חודשים לפחות על מנת לדון בהצעות הפרויקטים שתגיש לה ההנהלה. הנשיאות תחלק את הפרויקטים בין חבריה, תדון ותאשר את יעדי הגיוס לכל פרויקט. כמו כן תאשר תב"רים (תקציבים בלתי רגילים) שגויסו ע"י חברי הנשיאות.
15. אושר תב"ר ע"י נשיאות האיגוד, יובא הפרויקט לדיון ואישור בהנהלת האיגוד ועם אישורו יתווסף לתקציב השנתי של השנה אליה מיועד אותו תב"ר.

**הוראות מעבר**

עם אישור תקנון זה ע"י רשם העמותות תתכנס אספה כללית שלא מין המניין על מנת לאשר את מינויו של נשיא האיגוד הנוכחי המכהן בתפקידו בהצלחה מזה למעלה מ8 שנים ותרם במהלך שנות כהונתו תרומה רבה מאד לאיגוד לתפקיד נשיא כבוד של האיגוד לכל ימי חייו.

אספה כללית זו תבחר בנשיא האיגוד החדש בהתאם לאמור בסעיף יב' שלעיל.

**כמו כן מוצע להוסיף לפרק הנהלה את הסעיפים הבאים:**

1. עם פרסום תוצאות הבחירות להנהלת האיגוד יזמין נשיא האיגוד את נציגי הסיעות שנבחרו להנהלה להתייעצויות בדבר המועמד המתאים ביותר לשמש כיו"ר האיגוד.
2. עם תום סבב ההתייעצויות עם כל הסיעות שנבחרו, יטיל נשיא האיגוד את מלאכת הרכבת הקואליציה על חבר ההנהלה בעל הסיכויים הטובים ביותר לקבל את אמון ההנהלה בהצבעה. ככלל יטיל הנשיא את הרכבת הקואליציה על מועמד שלפחות שמונה חברי הנהלה המליצו עליו כמועמדם לשמש כיו"ר האיגוד.
3. במידה ואף אחד מהמועמדים ששמם עלה בפני הנשיא לא הומלץ על ידי נציגי סיעות המייצגות יחד שמונה חברי הנהלה לפחות, יערוך הנשיא פגישת התייעצות כללית אליה יוזמנו כל חברי ההנהלה ובסופה יחליט על פי שיקול דעתו על מי להטיל את מלאכת הרכבת הקואליציה.
4. המועמד שקיבל מהנשיא את תפקיד הרכבת הקואליציה יצטרך להציג בפני ההנהלה את הרכב ראשי הועדות שגיבש ולקבל את אמון ההנהלה תוך 14 יום.
5. מועמד להנהלה שקיבל את תפקיד הרכבת הקואליציה יהיה רשאי לבקש מהנשיא הארכה של 7 ימים נוספים. הנשיא יפעיל את שיקול דעתו ויחליט האם לאשר או לדחות את הבקשה.
6. בתום המועדים הקבועים בסעיפים ד' וה' דלעיל יכנס נשיא האיגוד את הנהלת האיגוד לישיבה בה יציג המועמד ליו"ר הרכב שיכלול:
7. מועמד או שני מועמדים לתפקיד סגן יו"ר האיגוד. במידה והוצגו שני מועמדים יוצג אחד מהם לתפקיד מ"מ יו"ר האיגוד והשני לתפקיד סגן יו"ר.
8. מועמד/ת לתפקיד יו"ר ועדת הכספים, שישמש גם כגזבר האיגוד ויכונה "נגיד האוצר".
9. מועמד לתפקיד יו"ר הועדה לקשרי חוץ ונציג ישראל בפיד"ה שיכונה "נגיד החוץ".
10. מועמד לתפקיד יו"ר הועדה לקשרים עם רשויות מקומיות ורשויות המדינה שיכונה "נגיד הפנים"
11. מועמד/ת לתפקיד יו"ר ועדת הנוער שיכונה "נגיד הנוער".
12. מועמד/ת לתפקיד יו"ר הועדה המקצועית שיכונה "נגיד השחמט".
13. מועמדת לתפקיד יו"ר ועדת הנשים שתכונה "נגידת הנשים".
14. מועמד/ת לתפקיד יו"ר ועדת חוקה ושיפוט שיכונה "נגיד המשפטים"
15. מועמד/ת לתפקיד יו"ר ועדת הדרוג שיכונה "נגיד הכושר".
16. מועמד/ת לתפקיד יו"ר ועדת ההכשרות וההדרכות שיכונה "נגיד ההדרכה".
17. מועמד/ת לתפקיד יו"ר ועדת התקשורת שיכונה "נגיד התקשורת". ועדה זו תהיה אחראית על קשרי הציבור של האיגוד, תכני אתר האיגוד, פעילות האיגוד ברשתות החברתיות וכתב העת של האיגוד ככל שתתקצב ההנהלה כתב עת.
18. מועמד/ת לתפקיד יו"ר הועדה לקשרי אירופה-אסיה ונציג ישראל באיגוד האירופי שיכונה "השר לשיתוף פעולה אזורי". ועדה זו תהיה אחראית על פיתוח הקשרים של האיגוד הישראלי לשחמט עם האיגוד האירופי ועם איגודי השחמט של מצרים, ירדן והרשות הפלסטינית. חתמה מדינת ישראל על הסכמי שלום עם מדינה או מדינות נוספות במזרח התיכון תתוסף האחריות על פיתוח קשרי התרבות והספורט עם איגוד/י השחמט של מדינות אלו לוועדה לשיתוף פעולה אזורי.
19. מועמד/ת לתפקיד יו"ר ועדת המשמעת והאתיקה שיכונה "נגיד המשמעת".
20. הנהלת האיגוד לא תהיה רשאית להחריג מי מהמועמדים שהציג המועמד ליו"ר בסעיפים 1 עד 13 שלעיל ותצביע עליו ועל הרכב הצוות שלו בהצבעת אמון אחת בלבד לאחר דיון בו יוכל להתבטא כל אחד מחברי ההנהלה ולהציע שינויים בהרכב המוצע.
21. לאחר ששמע את דברי חברי ההנהלה יוכל המועמד ליו"ר לבקש מהנשיא הפסקה בת 15 דקות שלאחריה יציג להנהלה את ההרכב הסופי של בעלי התפקידים שיעמדו להצבעה ביחד עמו בהצבעת אמון אחת גלויה.
22. זכה המועמד שמינה הנשיא באמון ההנהלה בהצבעה גלויה תמנה אותו ההנהלה לתפקיד יו"ר האיגוד לתקופה של שלוש שנים רצופות.
23. כל המועמדים שהציג המועמד שזכה באמון ההנהלה ונבחר ליו"ר האיגוד יכנסו לתפקידם בתום חפיפה של 14 יום עם החברים המכהנים בתפקיד ביום ההצבעה.
24. מזכירות האיגוד תכלול את יו"ר האיגוד, סגנ/י היו"ר, נגיד האוצר, נגיד החוץ, נגיד הפנים, נגיד הנוער, נגידת הנשים ונגיד השחמט.
25. בנוסף תמנה ההנהלה למזכירות נציג אחד מבין כל אחת מחברי הסיעות שאינן חברות בקואליציה. לעניין זה תחשב סיעה כאופוזיציה אם כל חבריה הצביעו נגד ההרכב שהציע המועמד שנבחר ליו"ר.
26. במידה וסגנ/ית היו"ר יקבל על עצמו תפקיד של נגיד/ה החבר במזכירות מתוקף תפקידו, לא ימונה חבר הנהלה נוסף למזכירות במקומו.
27. כהונת כל הנגידים והנגידות תסתיים עם תום כהונת יו"ר האיגוד שהמליץ עליהם להנהלה.
28. התפטר יו"ר האיגוד מתפקידו או נפטר/ה טרם חלוף שלוש שנים ממינויו ע"י ההנהלה יקיים נשיא האיגוד סבב התייעצויות חדש עם נציגי כלל הסיעות החברות בהנהלה ויטיל על אחד מחברי ההנהלה את תפקיד הרכבת קואליציה חדשה בהתאם לסעיפים ב' וג' שלעיל. על המועמד שיקבל את כתב המינוי מהנשיא יחולו הכללים שבסעיפים ד' עד ח' שלעיל.
29. הנגידים והנגידות ימשיכו לכהן בתפקידם בתקופת המעבר עד שהנהלת האיגוד תמנה קואליציה חדשה על פי המלצתו של מועמד חדש ליו"ר שקיבל כתב מינוי מנשיא האיגוד ועד לסיום תקופת חפיפה של 14 יום.

**כל השינויים התקנונים המוצעים לעיל מיועדים להעלות את האיגוד לדרך חדשה של שיתוף פעולה פורה בין כל חברי ההנהלה, שלושת המועמדים הנוכחים לתפקיד היו"ר, יושבי הראש לשעבר, סגני היושב ראש לשעבר והמנכ"לים של האיגוד בעבר ובהווה כדי להוסיף אהבה, אחווה שלום ורעות.**

**הכינויים החדשים של יושבי ראש הועדות מטרתם להעצים את נבחרי הציבור ולהעלות יחד את האיגוד הישראלי לשחמט לשיאים חדשים.**

|  |
| --- |
| *רק הרכב כזה של נשיאות והנהלה יוכל לעשות את כל הנדרש לגיוס משאבים כספים וקיום מאמצים דיפלומטיים חובקי עולם כדי שהאספה הכללית של הפיד"ה תאשר לאיגוד השחמט* ***לארח אולימפיאדת שחמט נוספת בישראל*** *לאחר אולימפיאדת תל אביב 1965 ואולימפיאדת חיפה 1976 עוד במהלך העשור השלישי של המאה ה21.* |

בכבוד רב,

ד"ר חגי פרנק – סגן יו"ר האיגוד ונציג ישראל בפיד"ה

בשם רשימת **"האיחוד למען השחמט בישראל"**

נשיא מועדון השחמט אליצור אלקנה